Ահմեթ Հաքան

**Ահմեթ Հաքան** (, ), թուրք լրագրող և սյունակագիր, որն աշխատում է «Hürriyet»-ում, «CNN Türk»-ում, և «Kanal D»-ում։ Սովորել է Բուրսայի հոգևոր ավագ դպրոցում (Իմամի Հաթիփի վարժարան), այնուհետ ընդունվել Բուրսայի համալսարանի Աստվածաբանության ֆակուլտետ։ Եղել է նաև «Kanal 7» հեռուստաընկերության հաղորդավար, որը հիմնադրել էր «Բարեկեցություն» () կուսակցության հիմնադիր առաջնորդ Նեջմեթթին Էրբաքանը։ 2019 թվականին նշանակվել է «Hürriyet»-ի խմբագիր։

## Կենսագրություն
Ահմեթ Հաքան Ջոշքունը ծնվել է 1967 թվականի օգոստոսի 11-ին Թուրքիայի Յոզգաթի մարզի Սորգուն քաղաքում։ Պատանեկան տարիքում սովորել է Բուրսայի հոգևոր ավագ դպրոցում, իսկ այնուհետ ընդունվել Բուրսայի համալսարանի Աստվածաբանության ֆակուլտետ։ 1993-1994 թվականներին աշխատել է որպել թուրքական «TGRT» հեռուստաընկերության թղթակից։ 2003 թվականին դարձել է «Kanal 7»-ի լուրերի թողարկման տնօրեն: Դրանից հետո էլ աշխատել է «Yeni Şafak» թերթի սյունակագիր։ Ներկայումս աշխատում է «Hürriyet»-ում, «CNN Türk»-ում, և «Kanal D»-ում։

## Հաքանի նկատմամբ սպառնալիքներ և հարձակումներ
«Star» թերթի հեղինակ, Ջեմ Քյուչյուքը 2015 թվականի սեպտեմբերի 9-ին հրարապարկված իր հոդվածում Հաքանին սպառնացել է հետևյալ բառերով. «Ինչպես շիզոֆրենիայով տառապող պացիենտ, դու դեռ մտածում ես, որ Hürriyet-ը հին ժամանակների պես կառավարում է Թուրքիան։ Մենք երբ ցանկանանք կարող ենք ճանճի պես ճզմել քեզ։ Քանի որ շատ գթասիրտ ենք, դեռ կարող ես կենդանի մնալ»։ Դրանից հետո նույն օրը Ահմեթ Հաքանը բողոք է ներկայացրել Ջեմ Քյուչյուքի դեմ։

Ժողովրդահանրապետական կուսակցության անդամ Էրեն Էրդեմ այս դեպքի հետ կապված հարցումներ է ուղարկել Թուրքիայի մեջլիսի նախագահությանը։ «Yeni Şafak» թերթի հեղինակ Աբդուլքադիր Սելվին իր սյունակներից մեկում գրել է. «Սրանք ճիշտ բաներ չեն։ Թուրքիան ու ԱԶԿ-ն դրան արժանի չեն»։ Թուրքիայի ժամանակակից լրագրողների ասոցիացիայի նախագահ Աբաքայը նշել է. «Հրանտը սպանվեց բազմաթիվ սպառնալիքներ ստանալուց հետո։ Մեթին Գյոքթեփեն ևս այդ կերպ է սպանվել։ Նման սպանությունները սկսվում են հենց այս կերպ»։ Թուրքիայի լրագրողների ասոցիացիան, Մամուլի խորհրուրդը և շատ այլ կազմակերպություններ ու մեծ թվով լրագրողներ դատապարտել են այս հարձակումը։

Hürriyet թերթի վրա երկրորդ հարձակումից 24 ժամ անց նկարահանված տեսանյութում, «Արդարություն և զարգացում» կուսակցության անդամ Աբդուրահիմ Բոյնուքալընը հայտարարել է. «Ես մտածում էի այսօր գնալ Նիշանթաշը, նրա տան առաջ։ Ես պատրաստվում էի գնալ այնտեղ ու նրան ասել՝ «արի այստեղ»։ Մեր սխալն այն էր, որ ճիշտ ժամանակին նրան չենք ծեծել»։

2015 թվականի հոկտեմբերի 1-ին Հաքանն իր տան դիմաց հարձակման էր ենթարկվել չորս մարդու կողմից։ Մինչ օգնության հասնելը, նրա քիթն ու կողերը արդեն իսկ կոտրվել էին, սակայն քրեական այս գործին այդպես էլ ընթացք չտրվեց։ Հարձակում գործած անձանցից երկուսը եղել են «Արդարություն և զարգացում» կուսակցության Ֆաթիհի շրջանային կազմակերպությունից։

## «Hürriyet»-ի խմբագիր
2019 թվականին Հաքանը նշանակվել է «Hürriyet»-ի գլխավոր խմբագիր այն բանից հետո, երբ 2018 թվականին այս լրատվամիջոցն անցավ իշխանամետ բիզնես ձեռնարկություններից մեկի՝ Demirören Group-ի կազմ։ Նա նշանակվեց այն բանից հետո, երբ նախկին խմբագիր Վահափ Մունյարը, «Hürriyet»-ի 42 աշխատակիցների աշխատանքից ազատման պատճառով, հրաժարական տվեց։ Աշխատակազմին աշխատանքից ազատելու որոշումը կայացվել էր լրատվամիջոցի սեփականատիրոջ՝ Demiroren Group-ի կողմից, որի ղեկավար կազմը սերտ հարաբերություններ ուներ իշխող կուսակցության առաջնորդ Ռեջեփ Թայիփ Էրդողանի հետ։ «Մեր նպատակն է «Hürriyet»-ի հզոր ապրանքանիշն էլ ավելի բարձր նշաձողի հասցնելը»,- իր նշանակման ժամանակ հայտարարել էր Հաքանը։

2021 թվականի հունվարին Էրդողանը Հեռուստառադիո լրագրողների ասոցիացիայի Մեդիա օսկար մրցանակաբաշխության արարողության ժամանակ մրցանակ է հանձնել Ահմեդ Հաքանին։

## Հեղինակած գրքեր
Ահմեդ Հաքանը հեղինակել է հետևյալ գրքերը.

* «Ինչու՞ ազգայնականություն» (2001),
* «Ավազակախմբեր, մաֆիա և քաղաքականություն» (2001),
* «Քաղաքացիական, անտանելի սիրտ» (1999)

## Ծանոթագրություններ

## Արտաքին հղումներ
* Hakan's column in Hürriyet
* AKP'nin istediği oldu. Ahmet Hakan Hürriyet'in başına geçti Haber Sol

Կատեգորիա:Թուրք լրագրողներ
Կատեգորիա:Թուրք սյունակագիրներ
Կատեգորիա:Ոսկե թիթեռ մրցանակի դափնեկիրներ